Komisijos reglamentas (EB) Nr. 351/2002
2002 m. vasario 25 d.
iš dalies keičiantis Tarybos reglamentą (EB) Nr. 3605/93 dėl nuorodų į ESS 95
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. lapkričio 22 d. Tarybos reglamentą (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo [1] su pakeitimais, padarytais Reglamentu (EB) Nr. 475/2000 [2], ypač į jo 7 straipsnį,
kadangi:
(1) "Valdžios sektoriaus", "deficito" ir "investicijų" sąvokų apibrėžimai yra pateikti Sutarties priede pateiktame Protokole dėl perviršinio deficito procedūros ir Reglamente (EB) Nr. 3605/93, pateikiant nuorodą į Europos integruotų ekonominių sąskaitų sistemą (toliau - ESS 95), sukurtą 1996 m. birželio 25 d. Tarybos reglamentu (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [3] su paskutiniais pakeitimais, padarytais Komisijos reglamentu (EB) Nr. 113/2002 [4].
(2) Reglamente (EB) Nr. 2223/96 pateikiama bendrųjų standartų, apibrėžimų, klasifikavimų ir apskaitos taisyklių pamatinė sistema, sudarant valstybių narių sąskaitas statistiniams Europos bendrijos reikalavimams, siekiant gauti palyginamus rezultatus tarp valstybių narių.
(3) 2001 m. gruodžio 3 d. Europos Parlamento ir Tarybos reglamente (EB) Nr. 2558/2001, iš dalies keičiančiame Tarybos reglamentą (EB) Nr. 2223/96 dėl atsiskaitymų pagal apsikeitimo sandorių susitarimus ir pagal susitarimus dėl išankstinio palūkanų normos sandorio perklasifikavimo [5], pakeitė palūkanų srautų pagal apsikeitimo sandorių susitarimus ir išankstinio palūkanų normos sandorius klasifikavimą nuo turto pajamų prie finansinių ataskaitų, tuo pat metu nurodant specialaus požiūrio į duomenų, perduodamų pagal perviršinio deficito procedūrą, srautus poreikį.
(4) Atitinkamai reikėtų iš dalies pakeisti Reglamentą (EB) Nr. 3605/93.
(5) Siekiant išvengti sumaišties dėl naujųjų nuorodų į ESS 95 taikymo, šiame reglamente numatytos priemonės turi būti taikomos nuo 2002 m. sausio 1 d.,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 3605/93 1 straipsnio 3 dalis iš dalies keičiama taip:
1) kodas "B.9" pakeičiamas "EDP B.9";
2) kodas "D.41" pakeičiamas "EDP D.41".
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 25 d.